
Abstract 


Interpretarea textelor lui Isaac Newton a suscitat numeroase controverse, până în zilele 
noastre. Una din cele mai aprinse dezbateri este legată de acţiunea între două corpuri aflate la 
distanță unul de celălalt (atracția gravitațională), și în ce măsură Newton a implicat pe Dumnezeu 
în acest caz. Practic, majoritatea lucrărilor discută patru tipuri de atracţii gravitaționale în cazul 
corpurilor aflate la distanță: acțiunea la distanță directă ca proprietate intrinsecă a corpurilor în 
sens epicurian; acțiunea la distanță directă mediată divin, de Dumnezeu; acțiunea la distanță 
mediată printr-un eter material; sau acțiunea la distanță mediată printr-un eter imaterial. Scopul 
acestei lucrări este argumentarea opiniei proprii conform căreia Newton a refuzat categoric tipurile 
de acţiune directă ca proprietate intrinsecă a corpurilor, și acțiunea la distanță mediată printr-un 
eter material. În ceea ce privește celelalte două tipuri de acţiune, directă prin intervenţie divină şi 
mediată printr-un mediu imaterial, Newton a declarat în mai multe rânduri că nu cunoaște cauza 
exactă a gravitației, dar în amândouă cazuri a implicat pe Dumnezeu, în mod direct în primul caz 
şi ca fiind cauza primară (mediul/eterul fiind cauza secundară) în acţiunea mediată imaterial. Însă, 
întrucât o recunoaştere a acțiunii directe la distanţă ar fi putut da oarecare credit celor care 
considerau că gravitația poate fi esenţială pentru materie, şi în consecință ateismului, Newton nu 
a recunoscut niciodată în mod deschis acceptarea posibilității unei astfel de idei. Spre finele vieții, 
Newton a înclinat mai mult spre o acţiune la distanță mediată de un eter imaterial. În argumentarea 
acestei opinii am apelat la lucrările lui Andrew Janiak, Eric Schliesser John Henry, Hylarie 
Kochiras şi Steffen Ducheyne. 


Cuvinte cheie: Isaac Newton, legea gravitaţiei, acțiunea la distanță, Dumnezeu 


Introducere 

Autorii la care apelez în argumentația mea au încercat să clarifice aspectele legate de 
acțiunea la distanţă şi implicarea lui Dumnezeu pe baza unor investigații textuale în principal din 
Mathematical Principles of Natural Philosophy (prima ediţie apărând în 1687), (Newton 1999b) 
corespondenţa lui Newton cu Richard Bentley (1692/93), (Bentley 1693) şi Interogările pe care 
Newton le-a introdus la sfârșitul cărții Optica în primele trei ediții (între 1704 şi 1721). (Newton 
1952) 

Andrew Janiak, în "Newton as philosopher ”, (Janiak 2008) a considerat că Newton a negat 
că gravitația ar putea fi esențială pentru materie, a respins acţiunea directă la distanță şi, de 
asemenea, a respins ideea unei substanţe materiale. Dar Newton era de acord, în opinia lui Janiak, 
cu un eter imaterial, pe care a considerat că Newton îl identifică cu chiar Dumnezeu: "Newton 
crede în mod evident că Dumnezeu ar putea fi chiar "mediul imaterial" care stă la baza tuturor 
interacțiunilor gravitaționale dintre corpurile materiale” (Janiak 2008, 39). 

Steffen Ducheyne, în "Newton on Action at a Distance”, (Ducheyne 2011) a considerat că 
Newton nu a acceptat niciodată o acţiune directă la distanță, doar o intervenție materială sau prin 
intermediul unei substanţe imateriale. 

Hylarie Kochiras, în "Gravity and Newton 's substance counting problem”, (Kochiras 
2009) a argumentat că Newton era înclinat să respingă acțiunea directă la distanță, acordând 
prioritate ipotezei unui mediu imaterial. Dar, în momentele sale speculative, Newton a oscilat între 
acceptarea şi respingerea acţiunii directe la distanţă. Newton, conform lui Kochiras, susţine că 
Dumnezeu este omniprezent virtual, forța/agentul trebuie să subziste în substanță, şi Dumnezeu 
este omniprezent în mod substanțial, rezultând că există o premisă ascunsă, principiul acțiunii 


locale. 


Eric Schliesser, în "Newton 's substance monism, distant action, and the nature of Newton 's 
Empiricism ”, (Schhesser 2011) a susținut că Newton nu refuză categoric ideea ca materia să fie 
activă, şi deci că a acceptat posibilitatea unei acţiuni directe la distanță. Newton afirmă 
omniprezenţa virtuală a lui Dumnezeu în plus față de omniprezenţa sa substanțială. 

John Henry, în Gravity and De gravitatione: The Development of Newton 's Ideas on Action 
at a Distance”, (Henry 2011) a susținut de asemenea că acțiunea directă la distanță nu a fost de 
neconceput pentru Newton, respingând ideea că gravitatea poate fi explicată prin materie subtilă, 
acceptând ideea unui Dumnezeu omnipotent, şi respingând atracția epicuriană. 

În opinia mea, pe care voi încerca să o argumentez în ordinea cronologică a lucrărilor lui 
Newton, acesta a refuzat categoric acţiunea directă ca proprietate intrinsecă a corpurilor, și 
acțiunea la distanță mediată printr-un eter material. În ceea ce priveşte celelalte două tipuri de 
acțiune, directă prin intervenție divină şi mediată printr-un mediu imaterial, Newton a oscilat între 
aceste două posibilităţi, declarând în mai multe rânduri că nu cunoaşte cauza exactă a gravitației, 
dar în amândouă cazuri a implicat pe Dumnezeu, în mod direct în acțiunea directă, și ca fiind cauza 
primară (mediul/eterul imaterial fiind cauza secundară) în acţiunea prin intermediul unui eter 
imaterial. Însă, întrucât o recunoaştere a acţiunii directe la distanță ar fi putut da oarecare credit 
celor care credeau că gravitația poate fi esenţială pentru materie, şi în consecință ateismului, 
Newton nu a recunoscut niciodată în mod deschis acceptarea posibilităţii unei astfel de idei (dar 
nici nu a negat niciodată în mod direct această posibilitate). Spre finele vieții, Newton a înclinat 
mai mult spre o acţiune la distanță mediată de un eter imaterial, căutând o explicaţie 
fenomenologică în acest sens. 

Deşi unii filosofi nu sunt de acord cu această formulare în ideea că dacă acțiunea este 


mediată nu mai este la distanţă, păstrez terminologia folosită în sursele primare, unde se afirmă că 


Newton a folosit termenul "acţiune la distanță" pentru a se referi la mișcarea care nu este produsă 
prin contactul direct dintre corpurile în discuţie aflate la distanță. În Interogarea 29 din optica, 
Newton afirmă: "Substanțele peliculare acționează asupra razelor de lumină la distanţă în refracție, 
reflexie şi influențare a acestora, iar razele agită reciproc părțile acelor substanţe la distanță pentru 
a le încălzi; iar această acţiune şi reacţie la distanță seamănă foarte mult cu o forță atrăgătoare 
între corpuri. "De asemenea, Newton a formulat variante draft ale interogării 17 în termenii "care 
sunt mijloacele prin care corpurile acționează unul asupra altuia la distanță?" Modul său de a 
formula această întrebare, în contextul respectiv specific a sugerat că, pentru a "acţiona la distanță", 


corpurile necesită medierea unei substanţe imateriale. 


Principia 

Practic, după cum afirmă şi Henry, Newton vrea pur şi simplu să reafirme adevărul 
omniprezenţei lui Dumnezeu, fără să-l implice direct în fizica sistemului mondial. Newton doreşte 
pur şi simplu să se distanţeze de un concept cartezian al lui Dumnezeu și să-i convingă pe atei 
că Dumnezeu este o prezenţă reală extinsă în lume. Dumnezeu trebuie să existe în spaţiu, pentru 
a exista, dar Dumnezeu nu acționează numai prin contact. Henry consideră că Janiak și Kochiras 
ne oferă, în mod greşit, o imagine a unui Newton care crede în ocazionalism. Dar Newton, afirmă 

Henry, a presupus întotdeauna că Dumnezeu a acționat prin cauze secundare: 
"EI guvernează toate lucrurile, nu ca sufletul lumii, ci ca domn al tuturor. Și din cauza 
domniei sale, el este numit Domnul Dumnezeu Pantocrator. Căci "Dumnezeu" este un 
cuvânt relativ şi are referinţă la slujitori, iar dumnezeirea este domnia lui Dumnezeu, nu 


asupra trupului său aşa cum este presupus de aceia pentru care Dumnezeu este sufletul 
lumii, ci peste slujitori” (Newton 1999b, 940). 


În ediţia din 1687 a Mathematical Principles of Natural Philosophy, Newton afirmă clar 
că nu atribuie o anumită cauză atracției gravitaționale: 


"Mai mult, în acest sens, numesc atracții şi impulsuri accelerative şi motive. Mai mult decât 
atât, folosesc cuvinte interschimbabile şi nediscriminatorii care semnifică atracție, impuls 


sau orice fel de tendință spre un centru, considerând aceste forțe nu din punct de vedere 
fizic ci numai din punct de vedere matematic. Prin urmare, cititorul să se ferească de faptul 
că, prin cuvinte de acest fel, definim o anumită specie sau mai multe acțiuni sau o cauză 
fizică sau un motiv sau o atribuire a forțelor într-un sens real şi fizic centrelor (care sunt 
puncte matematice ) dacă se întâmplă să spun că centrele atrag sau că centrele au forțe.” 
(Newton 1999b, 908) 


afirmându-și în acelaşi timp deschis credinţa în implicarea lui Dumnezeu: 


"Când am scris tratatul despre Sistemul nostru, am avut un ochi asupra unor astfel de 
Principii care ar putea funcționa cu credinţa oamenilor în un Dumnezeu și nimic nu mă 
poate bucura mai mult decât să-l găsesc util în acest scop.” (Newton 1999b, 908) 


John Henry confirmă faptul că Newton nu a negat niciodată clar posibilitatea acţiunii 
la distanţă mediată divin de Dumnezeu, în conformitate cu opinia mea exprimată la început. 
Practic, subliniază Henry, fără comentariul din a treia scrisoare către Bentley, nu există dovezi 
reale că Newton a respins conceptul de acţiune la distanţă. (Henry 2011) În susținerea acestei idei 
se poate face apel şi la Secţiunea 11, din Cartea I a Principiilor: 

"Acum merg pe stabilirea mişcării corpurilor care se atrag unul pe altul, considerând forţele 
centripetale ca fiind atracţii, deşi poate - dacă vorbim în limba fizicii - s-ar putea numi mai 
mult impulsuri. Pentru că suntem preocupați de matematică; şi, prin urmare, înlăturând 
orice dezbateri referitoare la fizică, folosim un limbaj familiar pentru a fi mai uşor de înţeles 
de cititorii matematici” (Newton 1999b, 561, 588) 

Un argument în plus pentru susținerea ideii mele că Newton a oscilat între acţiunea la 
distanţă cu cauze divine şi acţiunea la distanță mediată imaterial, argument propus şi de 
Henry, se găsește în Scholium General la cea de-a doua ediţie a Principia lui Newton din 1713, cu 


celebră fraza "Hypotheses non fingo": 


”Încă nu am putut descoperi motivul acestor proprietăţi ale gravitaţiei din fenomene şi nu 
născocesc ipoteze. Căci ceea ce nu este dedus din fenomene trebuie să fie numit o ipoteză; 
şi ipotezele, metafizice sau fizice, sau bazate pe calități oculte sau mecanice, nu au loc în 
filosofia experimentală. În această filozofie, propoziţiile particulare sunt deduse din 
fenomene și, ulterior, generalizate prin inducţie... Este suficient că gravitația există într- 
adevăr şi acționează conform legilor pe care le-am explicat, şi că aceasta servește cu 
desăvârşire pentru a ţine cont de toate mişcările corpurilor cereşti " (Newton 1999a) 


Newton credea că trebuie să existe o cauză a gravitaţiei, dar nu era încă în poziția de a se 
pronunţa asupra cauzei. Dar nu avem niciun motiv să presupunem că Newton a exclus acțiunea la 
distanță din gama de posibile explicaţii. Newton face nenumărate ipoteze, inclusiv în Principia, 
sau ipotezele eterului din Optica. Astfel, practic Newton afirmă că un om de ştiinţă propune 
ipoteze, dar el nu le poate "născoci" în sensul de a considera că au fost stabilite prin experiment, 
observare, sau raționament. Newton afirmă astfel că a stabilit relaţiile matematice, dar nu și 
existența eterului, cu referire directă la faptul că Leibniz "a născocit” ipoteza vortecşilor 
(vârtejurilor). 

Newton concepe spaţiul ca independent de obiecte şi de relațiile lor, şi fiecare entitate 
trebuie să se conecteze cu spațiul într-un fel. El respinge gândirea cartezienilor despre un 
Dumnezeu fără o locaţie spațială. În Scholiul General din Principia, care a fost adăugat la cea 
de-a doua ediţie a textului din 1713, de exemplu, el scria despre Dumnezeu: 

"EI învaţă întotdeauna și este prezent peste tot, şi existând întotdeauna și peste tot el 
constituie durata şi spaţiul. Deoarece fiecare particulă a spaţiului este întotdeauna, şi 
fiecare moment indivizibil al duratei este pretutindeni, cu siguranță producătorul și 
stăpânul tuturor lucrurilor nu va fi niciodată sau nicăieri ... Dumnezeu este unul şi același 


Dumnezeu întotdeauna şi peste tot. El este omniprezent nu numai practic, dar şi substanțial; 
pentru că puterea activă nu poate exista fără substanţă.” (Newton 1999a, 941) 


În opinia mea, Newton refuză categoric ideea unei materii active. Schliesser susține însă, 
pe baza interpretării lucrării lui Newton, "A Treatise of the System of the World / De mundi 
systemate", (Schliesser 2011) că Newton nu exclude existența (materializată în mod 
corespunzător) a materiei ca agent activ sau cauză gravitațională. Conform lui Schliesser, un corp 
are două dispoziţii: o dispoziţie "pasivă" de a răspunde forţelor imprimate, şi una "activă" de a 
produce forţa gravitațională. (Schliesser 2008, 85) Dar Newton scrie despre De mundi systemate 
la începutul cărții III a Principiilor că aceasta este o versiune populară, preocuparea lui Newton 


aici fiind mai degrabă metodologică, iar ideea unei materii active ar fi inconsistentă cu rezervele 


teologice ale lui Newton pentru astfel de acțiuni la distanță, respectiv ia în consideraţie pasivitatea 


materiei. 


Corespondenţa cu Richard Bentley 

În corespondenţa lui Newton cu Richard Bentley, Newton a respins posibilitatea de acţiune 
la distanţă, în ciuda faptului că în Principia o acceptă. În 25 februarie 1692/93, în a treia scrisoare 
adresată lui Bentley, Newton a scris: 

"Este de neconceput ca materia neînsuflețită, fără medierea altcuiva, care nu este material, 
să acționeze asupra și să afecteze alte materii fără contact reciproc... Această gravitație ar trebui să 
fie înnăscută, inerentă și esențială pentru materie, astfel încât un corp să poată acţiona asupra altuia 
la distanţă în vid, fără medierea a orice altceva, cu care si prin care acțiunea şi forța lor pot fi 
transmise de la unul la altul, este pentru mine o atât de mare absurditate încât cred că nimeni care 
are în materie filosofică o facultate de gândire competentă nu poate să creadă vreodată în ea. 
Gravitația trebuie să fie cauzată de un agent care acționează în mod constant în conformitate cu 
anumite legi; dar dacă acest agent este material sau imaterial, am lăsat la latitudinea cititorilor 
mei.” (Newton, Turnbull, and Scott 1999) 

Janiak afirmă că Newton a respins acțiunea robustă (fără mediu material sau imaterial) la 
distanţă în scrisoare deoarece avea viziunea familiară că o substanță nu poate acționa acolo unde 
nu este şi considera acţiunea non-locală pur și simplu de neconceput. În opinia mea, şi în acord cu 
comentariul lui Henry din scrisoarea către Bentley rezultă doar că Newton nu era de acord cu 
gravitația ca o proprietate inerentă a materiei, care ar acţiona "fără medierea altcuiva” (atracția 
epicuriană), dar Dumnezeu poate adăuga gravitație la materie. Chiar dacă Kochiras este în acord 
în acest caz cu Janiak, afirmând că o astfel de implicare a lui Dumnezeu nu se potriveşte cu spiritul 


empirist al lui Newton, Schliesser aduce în plus argumentul (în favoarea implicării lui Dumnezeu) 


că practic, în scrisoare, Newton are în vedere influențarea cititorilor săi de a accepta ideea unui 
univers guvernat de legile divine. 

Atât Kochiras cât şi Janiak interpretează acest fragment din scrisoarea lui Newton ca o 
afirmare clară a unui agent imaterial. În plus, Kochiras neagă intenţia lui Newton de a-l implica 
pe Dumnezeu aici, întrucât nu îl introduce în mod clar pe Dumnezeu, vorbind mai degrabă de 
"medierea a altcuiva care nu este material”. Dar o astfel de mediere imaterială nu putea fi decât de 
origine divină. Argumentez această idee şi printr-un fragment din prima scrisoare a lui Newton 
către Bentley (10 decembrie 1692), în care acesta a subliniat că mişcarea obișnuită a planetelor 
este "efectul Planului"”, (Newton, Turnbull, and Scott 1999) iar în cea de-a doua scrisoare (17 
ianuarie 1692/93 ) a subliniat că "gravitația poate să pună în mişcare planete, dar fără puterea 
dumnezeiască nu le-ar fi pus niciodată într-o mișcare circulară aşa cum o au în jurul Soarelui” 
(Newton, Turnbull, and Scott 1999). Newton acceptă aici, oficial, ideea că Dumnezeu este cauza 
primară dar nu acționează direct, ci "prin agenţii Săi" (cauza secundară), încercând astfel să elimine 
posibilitatea acceptării ateismului prin acceptarea acţiunii directe la distanță. 

Comentariul lui Henry la acest pasaj (Henry 1994) confirmă opinia mea exprimată mai sus, 
afirmând că Newton vrea doar să se asigure că realitatea observată a acţiunii la distanţă poate fi 


folosită pentru a dovedi existenţa lui Dumnezeu, chiar cu riscul unor sacrificii. 


Interogările din Optica 
Practic, filosofia naturală a lui Newton este legată indisolubil de concepţia lui despre 
Dumnezeu. Cunoaşterea lui Dumnezeu pare a fi în esență imuabilă, spre deosebire de legile naturii 
care pot fi supuse unor proceduri de rafinare, revizuire şi respingere. 
Interpretând pasajul de mai sus, ca şi în cazul celui din De Gravitatione, Janiak afirmă că, 


deoarece Dumnezeu nu este îndepărtat de niciun obiect în orice moment, şi ar putea fi chiar 


10 


"mediul imaterial", concluzionând de aici că din punctul de vedere al lui Newton, Dumnezeu nu 
acționează niciodată la distanţă de nici un obiect (Janiak 2008, 38), interpretare similară cu a lui 
Hylarie Kochiras (o substanţă trebuie să fie prezentă acolo unde acţionează) (Kochiras 2009, 275). 
Idee greşită, în opinia mea, dacă prin „mediu imaterial” se are în vedere cauza secundară exprimată 
de Newton cu alte ocazii. 

Newton a sugerat, în timp, mai multe tipuri de eter care ar putea media acţiunea la distanță. 
Dar, consecvent ideii sale că nu va născoci ipoteze care nu se bazează pe dovezi experimentale, nu 
a promovat niciodată aceste sugestii la nivelul unor ipoteze științifice. Trebuia să împace 
mecaniciștii, astfel încât a mers pe ideea unui eter din particule atât de fine încât masa e neglijabilă 
(practic, un eter imaterial). 

Pe baza afirmațiilor din Optica din 1717 care invocă forțe repulsive care acţionează la 
distanță între particulele eterice, Janiak încearcă să anuleze ideea că eterul poate fi mediul fizic 
(cauza gravitaţiei) care acționează direct la nivel local, sugerând că, la rândul lor, particulele 
acestui mediu ar putea avea propriul lor mediu fizic, poate într-un alt mediu. (Janiak 2008, 79). 
Kochiras confirmă opinia mea că Newton a oscilat între acceptarea şi respingerea acţiunii 
directe la distanţă, susținând că, în timp ce interogarea 21 dă o acţiune la distanță directă 
(nemediată), interogarea 31 implică un mediu imaterial. 

Mediul pe care Newton l-a introdus în Interogarea 21 constă din corpuri materiale extrem 
de mici care sunt separate spațial, pe de o parte, şi din principiul activ non-mecanic care produce 
şi mediază forţele repulsive dintre aceste corpuri, pe de altă parte. În Interogarea 28 el a susținut 
în mod clar că un mediu mecanic trebuie respins. (Newton 1952, 399) Eterul trece prin corpuri, 
deci este imaterial. Astfel, "atracția gravitațională a pământului" poate fi explicată "prin 


condensarea continuă a unui alt tip de spirit aeterial, nu a corpului principal al eterului flegmatic, 


Il 


ci a unui lucru foarte subțire și subtil difuzat prin el, poate de o natură unguroasă sau gumică, 
tenace şi elastică”. (Newton 1978, 181) 

Atât Janiak, cât şi Kochiras şi Ducheyne consideră că Newton vorbeşte de un eter 
imaterial. Pentru Janiak, "eterul nu ar putea fi mecanic în sensul lui Newton, ci va trebui să curgă 
prin corpuri materiale, interacționând cumva cu masele lor”. (Janiak 2008, 78) Kochiras afirmă că 
Newton a introdus un eter non-mecanic în Interogarea 21 (Kochiras 2011, i80[b]) Ducheyne 
consideră că mediul pe care Newton l-a introdus în Interogarea 21 implică acțiuni mediate 
nemecanice la distanță. Folosirea lui Newton în interogări poate fi explicată prin ceea ce am numit 
"acțiune mediată nemecanic la distanță”. 

Ducheyne afirmă, spre deosebire de Henry când vorbeşte despre interogări, Kochiras 
despre Interogarea 21 şi Schliesser despre De mundi systemate, că Newton nu a acceptat niciodată 
o acţiune directă nemediată, argumentând prin faptul că, deşi Newton a identificat un eter non- 
mecanic ca fiind cauza gravitației în Interogări, el nu a explicat niciodată cum operează asupra 
materiei. În opinia mea Ducheyne greșește în acest caz. Newton a explicat funcționarea eterului, 
doar că explicaţia a fost destul de neconvingătoare, tocmai pentru că Newton a crezut și în 
posibilitatea acţiunii directe la distanţă, dar s-a ferit să promoveze această idee din motive 
teologice, pentru a exclude posibilitatea interpretării ateiste a acţiunii directe la distanță. 

De asemenea, în Interogarea 28 Newton a susținut că un mediu mecanic trebuie respins: 
"Şi, prin urmare, pentru a face loc pentru mişcările regulate şi durabile ale planetelor şi cometelor, 
este necesar să se golească Cerurile de toată materia, cu excepţia unor vapori foarte subțiri, aburi 
sau efluvii, care rezultă din atmosferele Pământului, planetelor şi Cometelor, şi dintr-un astfel de 
mediu extrem de rar eteric aşa cum l-am descris mai sus [adică în Interogarea 21]. Fluidul dens 


nu poate fi de folos pentru explicarea fenomenelor naturii, mișcările planetelor şi cometelor fiind 

mai bine explicate fără el. EI servește doar pentru a deranja și a întârzia mișcările acelor mari 
corpuri şi a face astfel încât Cadrul naturii să se estompeze: Şi în porii corpurilor, el serveşte doar 
pentru a opri mişcările vibrante ale părților lor, de unde vine şi căldura și activitatea lor. Și întrucât 
nu are niciun folos şi împiedică Operațiunile Naturii și o face să se destrame, rezultă că nu există 
nicio dovadă a existenţei sale şi, prin urmare, ar trebui respins.” (Newton 1952, 368) Având în 
vedere contextul de mai sus, este clar că, în opinia lui Newton, un eter mecanic este unul material, 
care acționează prin contact direct şi că un eter nemecanic este unul imaterial. 
Newton neagă mișcarea inerentă materiei, aceasta necesitând cauze secundare 
guvernate divin. În Interogarea 31, 
„Mi se pare mai departe că aceste particule nu au numai o Vis inertia, însoțită de astfel de 
legi pasive de mişcare, aşa cum rezultă în mod natural din acea forță [adică, cele trei legi 


ale mișcării], dar şi faptul că ele sunt mişcate de anumite Principii active, cum ar fi cea a 
Gravităţii şi cea care provoacă Fermentaţia şi coeziunea Organismelor,, (Newton 1952). 


De altfel, aşa cum confirmă Henry şi recunosc şi Ducheyne și Kochiras, Newton era 
pregătit să accepte o acțiune directă la distanță pentru a ține cont de diverse procese optice, în 
contextul eterului non-mecanic. În Interogarea 31, Newton întreabă: "Nu au particulele mici ale 
corpurilor anumite puteri, virtuţi sau forţe, prin care acționează la distanţă. . . ? Pentru că este bine 
cunoscut faptul că corpurile acționează unul asupra celuilalt prin atracțiile de gravitație, magnetism 
şi electricitate; . . . " iar în Scholiul la Secţiunea XI a Cărţii 1 a Principiei, a subliniat următoarele: 

"Cum pot acționa aceste atracţii, nu mă gândesc aici. Ceea ce eu numesc atracție poate fi 
realizat prin impuls sau prin alte mijloace necunoscute pentru mine. Folosesc acest cuvânt 
aici pentru a desemna numai în general orice forță prin care corpurile tind una faţă de alta, 
indiferent de cauză. Pentru că trebuie să învăţăm din fenomenele naturii ce corpuri se atrag 


unul pe altul și care sunt legile și proprietăţile atracției, înainte de a cerceta cauza prin care 
atragerea este îndeplinită.” (Newton 1952) 


Newton nu a introdus o cauză a gravitației în interogări, a recunoscut că "nu ştie ce este 
acest eter" (Newton 1952), dar a speculat totuşi că gravitația este produsă de principii active 


non-mecanice și mediate divin. Astfel el s-a rupt de neutralitatea metodologică pe care a susținut- 

o într-un context demonstrativ, dar nu şi-a prezentat speculațiile eterice ca demonstraţii, ci ca 
interogări. 

După cum spune Newton mai târziu în Interogarea 31 din Optică, cauza gravitaţiei este un 
principiu activ în materie şi acest principiu activ nu este un aspect esenţial al materiei , ci este 
ceva care trebuie să fi fost adăugat la materie de Dumnezeu, argumentând în aceeași Interogare 


chiar necesitatea intervenției divine. (Newton 1952, 400-401). 


Concluzii 


În opinia mea, Newton nu adoptă niciodată o poziţie metafizică globală, cum ar fi 
dualismul sau monismul, și niciodată nu prezintă o teorie generală a cunoaşterii sau a răspunsului 
la scepticismul global. Newton explică mai clar concepția sa într-o prezentare a raportului său către 
Societatea Regală legat de disputa cu Leibniz. Dacă Dumnezeu exista în afara limitelor spaţio- 
temporale, orice influență cauzală pe care Dumnezeu ar exercita-o asupra corpurilor ar implica "un 
miracol." 

"Cel care învaţă că Dumnezeu (Dumnezeu în care trăim şi ne mișcăm şi că avem fiinţa 
noastră) este omniprezent, dar nu ca un suflet al lumii: celălalt că nu este sufletul lumii, ci 

INTELLIGENTIA SUPRAMUNDANA, o inteligență de mai sus limitele lumii; de unde 


pare să urmeze faptul că nu poate face nimic în limitele lumii, decât printr-un miracol 
incredibil.” (Newton 2004) 


Prin miracol, Newton înțelege aici o interacțiune cu elemente din lumea naturală care 
încalcă cursul obişnuit al naturii exprimat prin legi fizice. Un astfel de miracol este exclus din 
punctul de vedere al lui Newton. Newton a invocat pe Dumnezeu în acțiunea la distanță dintr-un 
motiv specific, pentru a susține gravitația în univers, avertizând împotriva unei viziuni a 
universului ca o simplă maşină: 

„Acest sistem cel mai frumos al soarelui, al planetelor şi al cometelor, putea să pornească 
doar de la sfatul și stăpânirea unei fiinţe inteligente. [...] Fiinţa aceasta guvernează toate 


lucrurile, nu ca sufletul lumii, ci ca Domn peste toate; iar din cauza stăpânirii sale, el este 
obişnuit să fie numit "Domnul Dumnezeu", novrOxpaurop |pantokratăr], sau "Conducătorul 

universal". [...] Dumnezeu Suprem este o Fiinţă veșnică, infinită şi absolut perfectă,, 
(Newton 1999b). 


Newton a încercat astfel să dezvolte un concept despre Dumnezeu care să ofere un model 
stabil, organizat și predictibil al lumii naturale, un Dumnezeu care proiectează pe principii 
raționale și universale, accesibile tuturor oamenilor. Pentru Newton, aşa cum corpurile sunt 
prezente într-o anumită locaţie spațială, Dumnezeu, o ființă infinită, este prezent pe tot parcursul 
spațiului de-a lungul timpului. 

Newton a preferat să abordeze gravitația strict din punct de vedere matematic și 
observaţional, recunoscând că nu o poate explica fizic. Fenomenologia gravitaţiei este confuză, 
spre deosebire de matematizarea ei ireproşabilă. Dar apelează la Dumnezeu pentru a explica 
mecanismele pe care nu le poate explica altfel, inclusiv acțiunea la distanţă. Nu poate recunoaşte 
în mod direct posibilitatea acțiunii la distanță din două motive principale: s-ar situa contra 
curentului principal de gândire al contemporanilor lui, situaţie pe care Newton a evitat-o 
dintotdeauna, şi ar încuraja ateismul contrar concepțiilor sale despre Dumnezeu. Acesta este și 
motivul afirmațiilor sale din scrisorile către Bentley, unde prin "agent material sau imaterial” 
el promovează de fapt, în mod indirect, ideea mediului (agentului) imaterial. A firm aceasta 
deoarece, aşa cum spune şi Kochiras, dacă Newton voia să se refere la Dumnezeu ca agent atunci, 
o modalitate mai uşoară şi mai clară ar fi fost să păstreze expresia destul de precisă a lui Bentley, 
"imprimarea divină". În schimb, el înlocuieşte această expresie cu "medierea a altcuiva care nu 
este material”. (Kochiras 2011, 180[b]) 

Bentley a interpretat, de asemenea, cuvintele lui Newton în acest fel. În cursul lui Boyle, 
pe care Bentley l-a scris după ce a primit această scrisoare de la Newton, el a spus: 

"Gravitaţia sau atracția reciprocă (în accepțiunea actuală a cuvintelor) este același lucru cu 
aceasta; o operaţie, virtute sau influenţă a corpurilor îndepărtate una asupra celeilalte, 


printr-un Interval gol, fără Efluviu sau Exhalaţi, sau alt Mediu corporal pentru a-l transporta 
şi transmite... Această putere [de atracție gravitațională], prin urmare, nu poate fi înnăscută 

şi esențială pentru materie. Și dacă nu este esențială; în consecinţă, este cel mai evident 
(văzând că nu depinde de mişcare sau odihnă sau figură sau poziţie a pieselor, care sunt 
toate modurile în care materia se poate diversifica) că nu ar putea niciodată să se supună 
materiei, decât dacă este impresionată și infuzată în ea printr-o putere imaterială și divină” 
(Bentley 1693, 29) (Newton 1978, 341). 


Ducheyne afirmă, de asemenea, despre scrisoarea către Bentley, că, deși prima apariție a 
"medierii" în citat se referă la convingerea sa că o cauză primară imaterială, adică Dumnezeu, 
reglează cauza secundară a gravitaţiei, "agentul" se referă la cauza secundară care este vehicul de 
interacțiune gravitațională. 

Ipotezele eterul sunt o încercare de a explica acțiunea la distanță. Dar eterul lui Newton 
prefigurează deja, din acea perioadă, viitoarea teorie a câmpului gravitațional. Ernan 
McMullin, în The Origins of the Field Concept in Physics, remarcă această analogie: "Howard 
Stein argumentează că teoria gravitaţiei lui Newton poate fi descrisă în mod corespunzător ca o 
teorie a câmpului, că noţiunea modernă de câmp este implicită în gândirea lui Newton: 'În 
investigarea lui Newton a gravitaţiei, noțiunea de câmp joacă un rol logic ineliminabil rolul în 
evaluarea inductivă a evidenţelor'. (Stein 1970, 264-287, 272, 276) Legea gravitației lui Newton 
specifică o funcție care preia o valoare definită în fiecare punct din spaţiul care înconjoară un corp 
gravitațional, prescriindu-se modul în care un al doilea corp se va mişca în acel moment. Astfel 
asociază o dispoziţie clară cu fiecare punct din spaţiu; acest lucru, în opinia lui Stein, este necesar 
şi suficient pentru a constitui baza unei teorii a câmpului.” (MeMullin 2002, 8) 

Rezultă un mediu care implică acţiuni mediate nemecanic la distanță, armonizat perfect cu 
efortul lui Newton de a arăta că principiile active non-mecanice dovedesc planul providenţial al 
lui Dumnezeu. La momentul elaborării ipotezelor sale despre eter, Newton a devenit convins că 
"oferind o Zeitate toate argumentele obținute din Fenomene sunt puţin mai bune decât visele": 

„Chiar şi argumentele pentru o Fiinţă [adică Dumnezeu], dacă nu sunt obţinute din 


Fenomene, sunt alunecoase şi servesc numai pentru ostentaţie. Un ateu va admite că există 
o Fiinţă absolut perfectă, în mod necesar existând şi autorul întregii omeniri, şi a numit-o 

Natura: şi dacă vorbeşti de o înţelepciune infinită sau de orice perfecţiune mai mult decât 
îți permite el să spui în natură el va da înapoi şi îţi va spune că ai noţiunea de înțelepciune 
finită sau limitată din ceea ce găsești în tine însuţi și eşti capabil fără să.... „„ (Newton 1952) 

